Хәҙер Дакка биләгән территорияла ултыраҡтың барлыҡҡа килеүе VII быуатҡа ҡарай. Ҡала территорияһы IX быуатта индуистар династияһы Сена контроленә күскәнгә тиклем будда батшалығы Камаруп һәм Пала империяһы хакимлығы аҫтында була[3]. Ҡаланың исеме, бәлки, XII быуатта батша Баллал Сена тарафынан алиһә Дхакешвари ҡорамына нигеҙ һалыу һөҙөмтәһендә барлыҡҡа килә.[4]. Дакка һәм уның тирә-яғы был осорҙа Бенгалла булараҡ билдәләнә. Ҡала Лакшми, Шанкхари баҙары, Кумартули һ.б. кеүек бер нисә баҙарҙы үҙ эсенә ала. Сена династияһынан һуң Даккала эҙмә-эҙлекле 1608 йылда Бөйөк Моголдар империяһына ингәнгә тиклем Дели солтанлығының төрөк һәм пуштун губернаторҙары хакимлыҡ итә[5]. Тораҡтар төҙөлөшөнөң артыуы иҫәбенә ауылдарҙың үҫеше халыҡтың артыуына килтерә, һөҙөмтәлә ҡала 1608 йылда Бөйөк Моголдар Империяһы хакимлығы осоронда Бенгалияның баш ҡалаһы тип иғлан ителә[6][7]. Могол субадары Ислам-хан ҡаланың беренсе хакимы була[8]. Хан ҡалаға Бөйөк Моголдар императоры Джахангир хөрмәтенә «Джахангир Нагар» (জাহাঙ্গীর নগর; Джахангир ҡалаһы) исемен бирә, әммә тиҙҙән был исем Джахангир үлгәндән һуң алына. Ҡаланың үҫеүе Шайст-хан хакимлығы ваҡытына тура килә[9][10]. Ҡаланың майҙаны 19 километрға 13 километр була (12 миль 8 милгә), халыҡ һаны яҡынса бер миллион кеше тәшкил итә[11].